Klemensas Prielgauskas

Klemensas Prielgauskas (1894 m. spalio 27 d., senuoju stiliumi spalio 14 d. Mantvydžiai, Tirkšlių valsčius, Mažeikių apskritis – 1965 m. spalio 25 d. Hamiltonas, Kanada) – Lietuvos visuomenės veikėjas, diplomatas, žurnalistas.

Biografija 
1914 m. baigė Liepojos gimnaziją, nuo 1917 m. Tbilisio meno akademijoje studijavo meno istoriją, 1926-1929 m. Karaliaučiaus universitete – germanistiką, vokiečių ir prancūzų literatūrą. 1918-1940 m. dirbo Lietuvos užsienio reikalų ministerijoje, ėjo konsulo pareigas Hamburge, Karaliaučiuje, Daugpilyje. 1943-1944 m. Studijų biuro dokumentacijos skyriaus viršininkas. 1944 m. pasitraukė į Vokietiją, 1949 m. atvyko į Kanadą.

1912 m. dirbo laikraščio „Rygos garsas“, vėliau – laikraščių „Rygos naujienos“, „Botagas“, „Naujoji Lietuva“, „Juokų kalendorius“, „Lietuvių balsas“ redakcijose. Nepriklausomoje Lietuvoje aktyviai bendradarbiavo leidiniuose „Lietuvis“, „Lietuvos žinios“, „Darbininkas“, „Mūsų sportas“, „Lietuvos aidas“. „Kuntaplyje“ įvedė humoristinį meteorologijos skyrių „Oras“, kuriame kritiškai vertino tarptautinę politiką. Vokietijoje aktyviai rašė į visus laikraščius. Iki 1949 m. su kitais leido tremtinių stovyklos laikraštį „Pasaulis šiandien“. Gyvendamas Kanadoje, bendradarbiavo laikraščiuose „Nepriklausoma Lietuva“, „Tėviškės žiburiai“, „Naujienos“, „Draugas“.

Pasirašydavo slapyvardžiais Kl. Giedrugas, Vyt. Vaidotas, Vyt. V-tas, R. Purkštys, T. Božegreika, Šilvarnis ir kt.

Šaltiniai

Nuorodos 

Lietuvos diplomatai
Lietuvos žurnalistai
Kanados lietuvių bendruomenės veikėjai
Latvijos lietuviai